RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 03.03.2023, ora 08:00 – 04.03.2023, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 04.03.2023, ora 07:00

RÂURI

Debitele au fost în general în scădere, exceptând râurile din bazinele hidrografice: Vedea, Trotuş, Bârlad, bazinele inferioare ale Jiului, Oltului, Argeşului, Ialomiței, cursul mijlociu şi inferior al Prutului şi afluenții lui precum și cele din Dobrogea, unde au fost relativ staționare.

Se situează peste:

- COTELE DE ATENȚIE râurile la stațiile hidrometrice: Crasna – Domănești (400+95)-jud. SM (sector îndiguit), Crasna – Berveni (490+70)-jud. SM, Crișul Alb – Ineu (500+10)-jud. AR Crișul Alb – Chișineu Criș (600+86)-jud. AR, Cigher – Chier (300+4)-jud. AR, Timiș – Graniceri (600+104)-jud. TM și Bârzava – Partoș (50+54)-jud.TM.

În interval s-a situat peste COTA DE ATENȚIE râul Nadăș la stația hidrometrică Aghireșu (100+5)-jud. CJ.

Debitele se situează în general la valori în jurul și peste mediile multianuale lunare, exceptând râurile din bazinele inferioare ale Jiului, Oltului, Ialomiței, bazinul mijlocii și inferioare ale Argeșului, Buzăului și Prutului, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea, Bârlad și Jijia.

Este în vigoare ATENȚIONAREA HIDROLOGICĂ nr. 22 din 02.03.2023.

Debitele vor fi în general în scădere, exceptând râurile din bazinele hidrografice: Vedea, Trotuş, Bârlad, bazinele inferioare ale Jiului, Oltului, Argeşului, Ialomiței, cursul mijlociu şi inferior al Prutului şi afluenții lui precum și pe cele din Dobrogea, unde vor fi staționare.

Ca urmare a cedării apei din stratul de zăpadă, se pot înregistra creșteri de niveluri și debite pe unele râuri din vestul, nordul și centrul țării.

Se vor mai situa peste COTELE DE ATENȚIE cursurile inferioare ale Crasnei, Crișului Alb și Bârzavei.

DUNĂRE

Debitul la intrarea în țară (secțiunea Baziaș) în intervalul 03.03.2023 – 04.03.2023 a fost în creştere, având valoarea de 8000 m3/s, peste media multianuală a lunii februarie (5300 m3/s).

În aval de Porţile de Fier, debitele au fost în creștere.

Debitul la intrarea în țară (secțiunea Baziaș) va fi în staționar (8000 m3/s).

În aval de Porțile de Fier debitele vor fi în general în creștere.

2. Situaţia meteorologică în intervalul 03.03.2023, ora 08:00 –04.03.2023, ora 06:00

ÎN ŢARĂ

În nord-vestul, nordul, estul și parțial centrul țării, vremea a fost mai caldă decât în mod obișnuit la această dată, în condițiile unui cer variabil. În restul teritoriului, valorile termice s-au situat în jurul mediilor multianuale, iar cerul a fost mai mult noros. Au fost ploi slabe și burniță, pe arii restrânse în Oltenia, Muntenia, Dobrogea și cu totul izolat în Crișana și Transilvania, iar în Carpații Meridionali, pe alocuri, au fost precipitații mai ales sub formă de ninsoare. Vântul a suflat slab și moderat. S-a menținut strat de zăpadă, care la ora 20 măsura -în platformele stațiilor meteorologice- la munte până la 197 cm în Munții Făgăraș, izolat în Transilvania (până la 8 cm) și în nordul Moldovei (până la 5 cm). Temperaturile maxime s-au încadrat între 4 grade la Șiria și Dedulești și 13 grade la Săcuieni și Băile Herculane. La ora 6 se înregistrau -7 grade la Miercurea Ciuc și 6 grade la Timișoara, Banloc, Constanța-dig și Mangalia. Izolat, dimineața și noaptea, în Crișana, Transilvania, Oltenia și Muntenia, a fost ceață.

Observații:de ieri de la ora 6 au fost în vigoare 2 atenționări meteorologice cod galben, emise câte 1 de către SRPV Sibiu, respectiv SRPV Craiova.

LA BUCUREŞTI

Vremea s-a încălzit față de ziua precedentă și a devenit apropiată de normalul termic al perioadei, astfel că temperatura maximă a fost de 9 grade la Afumați și 10 grade la Filaret și Băneasa. Cerul a fost mai mult noros, iar în prima parte a nopții în unele cartiere a plouat slab. Vântul a suflat slab până la moderat. La ora 6 se înregistrau 4 grade la Afumați și Băneasa și 5 grade la Filaret.

3. Prognoza meteorologică în intervalul 04.03.2023, ora 08:00 –05.03.2023, ora 08:00

ÎN ŢARĂ

Vremea va fi mai caldă decât în mod obișnuit la această dată în regiunile vestice, sudice și estice și normală termic în rest. Temperaturile maxime se vor încadra între 4 și 14 grade, iar cele minime între -5 și 5 grade. Cerul va fi variabil, cu înnorări în prima parte a zilei în vest, nord-vest, centru și sud, iar în a doua parte a nopții în jumătatea de nord a teritoriului. Pe arii restrânse vor fi precipitații slabe, ziua sub formă de ploaie, mai ales în regiunile intracarpatice și mixte la munte, iar noaptea ploaie, lapoviță și trecător ninsoare în Transilvania și Maramureș și predominant ninsori la munte și în nordul Moldovei. Vântul va sufla slab și moderat, cu intensificări în zona montană înaltă, în special a Carpaților Orientali, unde la rafală se vor depăși viteze de 70...80 km/h, dar izolat și la viteze mai mici și în nord-vest, centru și sud-est. Dimineața și noaptea, pe alocuri, în zonele joase de relief, se va semnala ceață.

LA BUCUREŞTI

Vremea va fi mai caldă decât în mod obișnuit la această dată. Temperatura maximă se va situa în jurul valorii de 12 grade, iar cea minimă va fi de 1...3 grade. Cerul va fi mai mult noros în prima parte a zilei, apoi va deveni variabil. Vântul va sufla slab și moderat. Noaptea vor fi condiții de ceață.

4. Buletin nivometeorologic pentru perioada 03.03.2023, ora 20 – 05.03.2023, ora 20

Munţii Făgăraș: RISC 3 - ÎNSEMNAT

La peste 1800 m, zăpada s-a tasat ușor în ultimele zile, dar la suprafață se menține un strat instabil în primii aproximativ 50 cm, cu rezistență în general redusă și coeziune slabă între cristale. Stratul de zăpadă este mai consistent pe versanții cu expunere nordică. În interiorul stratului întâlnim cruste mai vechi de gheață, peste care straturile mai puțin rezistente din partea superioară pot aluneca, mai ales sub acțiunea unor suprasarcini. În zonele de creastă se întâlnesc cornișe, iar în apropierea crestelor sunt formate plăci de vânt, cele mai recente pe versanții estici și nordici. Pe văi și în zonele adăpostite sunt depozite însemnate de zăpadă, care depășesc pe alocuri 3 metri. Se mențin condițiile de declanșare a avalanșelor de dimensiuni medii și izolat mari, prin dislocarea și alunecarea stratului instabil din partea superioară și în anumite situații prin angrenarea progresivă și a straturilor mai vechi sau prin ruperea plăcilor de vânt, mai ales la supraîncărcări, dar izolat și în mod spontan.

Sub 1800 m, zăpada este puternic umezită și este mai consistentă pe versanții nordici. Pe fondul temperaturilor diurne ușor pozitive se pot declanșa spontan curgeri și avalanșe de topire de dimensiuni medii și izolat chiar mai mari în etajul altitudinal 1600-1800 m. Riscul de declanșare al avalanșelor va fi amplificat la supraîncărcări oricât de mici.

Munţii Bucegi: RISC 3 - ÎNSEMNAT

La peste 1800 m, stratul s-a stabilizat ușor, însă în partea superioară a lui se întâlnesc local zone cu rezistență scăzută în primii 10-15 cm, iar în zonele de creastă cornișe și plăci de vânt de grosimi variabile. În zonele adăpostite regăsim troiene și depozite ce depășeșc pe alocuri 2 metri. În unele zone din interiorul stratului se regăsesc segmente cu rezistență scăzută, alcătuite din cristale fațetate și de tip cupă. Pe pantele suficient de înclinate se pot declanșa avalanșe în general de dimensiuni medii și izolat mai mari, ce pot angrena în anumite situații și straturile subiacente mai vechi, iar în apropierea crestelor există riscul ruperii plăcilor de vânt la supraîncărcări ale stratului.

Sub 1800 m, stratul de zăpadă a scăzut considerabil, este umezit, iar sub acțiunea temperaturilor diurne pozitive procesul de umezire și tasare al stratului va continua. Pe anumite pante mai înclinate, există riscul declanșării unor avalanșe de dimensiuni mici și izolat medii la peste 1500 m, riscul fiind prezent în special la supraîncărcări.

Munţii Țarcu-Godeanu: RISC 3 - ÎNSEMNAT

La peste 1800 m stratul se menține instabil în partea sa superioară, în special în primii 20-25 cm, și este ușor umezit la suprafață. În zona crestelor se întâlnesc cornișe, pe versanți unele plăci de vânt, iar pe văi și în zonele adăpostite, troiene şi depozite mai consistente de zăpadă. În profunzime stratul este în general consolidat. Pe pantele suficient de înclinate se pot declanșa avalanșe de dimensiuni medii, prin dislocarea stratului instabil de la suprafață, care poate antrena izolat și din straturile mai vechi, sau prin ruperea și alunecarea plăcilor de vânt din apropierea crestelor. Riscul declanșării va fi amplificat la supraîncărcări, dar va putea apărea izolat și în mod spontan.

La altitudini de sub 1800 m, stratul de zăpadă este umezit, iar pe fondul temperaturilor diurne pozitive se va îngreuna suplimentar și vor fi condiţii pentru declanșarea unor avalanșe de dimensiuni mici și medii, mai ales la supraîncărcări ale stratului, dar izolat și în mod spontan.

Munţii Parâng-Șureanu: RISC 3 - ÎNSEMNAT

La peste 1800 m, deși s-a mai tasat și stabilizat ușor, stratul de zăpadă este încă instabil în primii 40 cm, cu rezistență redusă și cu coeziune în creștere între cristale. În apropierea crestelor sunt formate plăci de vânt, pe creste cornișe, iar pe văi și pe pantele adăpostite sunt troiene şi depozite consistente de zăpadă. Stratul mai vechi, aflat dedesubt, este format din zăpadă întărită, cu cruste intercalate de gheață. Pe pantele suficient de înclinate se pot declanșa avalanșe de dimensiuni medii, prin alunecarea stratului cu rezistență local scăzută de la suprafață peste straturile mai vechi, sau prin ruperea și alunecarea plăcilor de vânt din apropierea crestelor, în special la supraîncărcări, dar izolat și în mod spontan.

La altitudini sub 1800 m, pe fondul temperaturilor diurne pozitive, stratul de zăpadă se va umezi în continuare și se va tasa sau îngreuna suplimentar. Vor fi condiţii pentru declanșarea unor avalanșe de dimensiuni mici și medii la peste 1500 m, mai ales la supraîncărcări ale stratului, dar izolat și în mod spontan.

Munţii Rodnei: RISC 4 - MARE

La peste 1800 m, stratul s-a tasat și umezit ușor pe fondul temperaturilor mai ridicate din ultimele zile, dar în partea superioară a stratului se regăsesc în continuare două straturi de zăpadă cu rezistență scăzută și coeziune slabă între cristale, de grosimi considerabile, iar cel superior, mai instabil, are grosimi ce depășesc pe alocuri 30-40 cm. Pe văi și în zonele adăpostite sunt troiene şi depozite însemnate, ce depășesc 2 m. În zona crestelor sunt formate cornișe și numeroase plăci de vânt. Stratul vechi de zăpadă, din profunzime, este compactat și întărit. Pe pantele suficient de înclinate și pe văile unde sunt depozite mari de zăpadă, se pot declanșa spontan avalanșe de dimensiuni medii și izolat mari, prin alunecarea straturilor puțin rezistente din partea superioară sau prin ruperea plăcilor de vânt, riscul fiind amplificat chiar și la supraîncărcări mici. Avalanșele pot angrena izolat și straturile subiacente, mai vechi.

La altitudini de sub 1800 m, stratul de zăpadă depus în perioada precedentă este de asemenea consistent, fiind depus peste zăpada mai veche, cu stabilitate și rezistență relativ scăzute. Zăpada este umezită în partea sa superioară. Spontan se pot produce avalanșe de dimensiuni medii și izolat chiar mari la peste 1600 m, prin alunecarea stratului superior, ușor umezit și cu rezistență redusă, peste straturile mai dure și mai vechi de la bază. Riscul declanșării avalanșelor va fi amplificat la supraîncărcări slabe.

Munţii Călimani-Bistriţei și Ceahlău RISC 4 – MARE, RISC 3 - ÎNSEMNAT

La peste 1800 metri, în partea superioară a stratului întâlnim zăpadă cu rezistență scăzută, în masivele Călimani și Bistriței în primii 50-60 cm, iar în Masivul Ceahlău în primii 25-30 cm. Pe văi și în locurile adăpostite sunt formate depozite mari de zăpadă, ce depășesc pe alocuri 1-2 m. Stratul superior s-a tasat ușor, dar continuă să aibă rezistență scăzută și poate aluneca cu ușurință peste vechiul strat, compact și întărit. În apropierea crestelor se întâlnesc plăci de vânt consistente. Pe pantele suficient de înclinate se pot declanșa spontan avalanșe de dimensiuni medii și izolat mari, prin alunecarea stratului puțin stabilizat din partea superioară sau prin ruperea plăcilor de vânt, riscul fiind amplificat chiar și la supraîncărcări mici, în unele cazuri putând antrena chiar și straturile din profunzime. Riscul este mare în masivele Călimani și Bistriței și însemnat în masivul Ceahlău.

La altitudini mai mici de 1800 de metri, pe anumite văi și pe versanții vestici ai Munților Călimani și Bistriței, stratul depășește local 40-50 cm. Zăpada este ușor umezită în partea sa superioară. Pe pantele suficient de înclinate, vor fi condiții pentru declanșarea spontană a unor avalanșe de dimensiuni medii și izolat chiar mari la peste 1500 m, mai ales pe văile unde sunt acumulări mai importante, prin alunecarea zăpezii umezite din partea superioare a stratului, riscul fiind mai prezent în masivele Călimani și Bistriței. Riscul va fi amplificat chiar și la supraîncărcări slabe.

Munţii Vlădeasa-Muntele Mare: RISC 3 - ÎNSEMNAT

Temperaturile diurne pozitive din ultimele zile au dus la umezirea stratului în partea sa superioară și la îngreunarea sa. Deși a continuat să scadă, stratul de zăpadă instabilă de la suprafață rămâne însemnat, depășind pe alocuri 30 cm. Acest strat are o coeziune slabă între cristale și cu stratul mai vechi, peste care poate aluneca cu ușurință pe pantele mai înclinate. În zonele mai înalte se regăsesc plăci de vânt de dimensiuni considerabile, iar la altitudini joase, zăpadă este umedă și grea. Noaptea și dimineața, la suprafața stratului se vor forma cruste de îngheț. Pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni medii prin alunecarea stratului superior peste stratul vechi și relativ compact, sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări. Avalanșe de topire de dimensiuni mici și chiar medii pot apărea în mod spontan la altitudini mai joase.

Evoluția vremii din ultimele 24 de ore:

Vremea a fost mai caldă decât normalul termic al perioadei, cu temperaturi diurne pozitive la altitudini sub 1800 m, în special în Carpații Occidentali și Meridionali. Cerul a fost variabil, temporar noros. Izolat s-au semnalat precipitații mixte slabe. Vântul a suflat slab și moderat, cu intensificări izolate pe creste. Local s-a semnalat ceață. Stratul de zăpadă nu a avut modificări în zona de creastă și s-a tasat ușor la restul stațiilor, în medie cu 1-2 cm, cu până la 7 cm la Roșia Montană și 5 cm la Stâna de Vale.

În data de 03.03.2023, la ora 14, stratul de zăpadă din platforma stațiilor meteorologice măsura:

Carpaţii Meridionali: 198 cm la Bâlea-Lac, 144 cm la Vf. Omu, 137 cm Vf. Țarcu, 58 cm Cuntu, 34 cm la Parâng, 26 cm la Păltiniș, 26 cm la Sinaia-1500;

Carpaţii Orientali: 150 cm la Vf. Călimani, 75 cm la Vf. Iezer, 80 cm la Ceahlău-Toaca, 60 cm la Vf. Lăcăuți, 53 cm la Bucin, 26 cm la Penteleu;

Carpaţii Occidentali: 50 cm la Stâna de Vale, 30 cm la Băișoara, 31 cm la Vf. Vlădeasa, 30 cm la Semenic, 15 cm la Roșia Montană.

Prognoza vremii în intervalul 03.03.2023 ora 20 - 05.03.2023 ora 20:

Temperaturile vor înregistra o scădere ușoară, cu temperaturi diurne pozitive la altitudini sub 1800 m în cursul zilei de sâmbătă, 04 martie, și la sub 1400 m în cursul zilei de duminică, 05 martie. Cerul va fi variabil, temporar noros. Pe arii restrânse se vor semnala precipitații mixte slabe, ninsori în zonele înalte, dar trecător și la altitudini joase în cursul zilei de duminică. Vântul va sufla slab și moderat, cu unele intensificări temporare în zonele înalte. Local se va semnala ceață, asociată izolat și cu depuneri de chiciură pe creste.

Temperaturi prognozate în intervalul 03.03.2023 ora 20 - 05.03.2023 ora 20:

Peste 1800 m: temperaturi minime: -10...-4 grade; temperaturi maxime: -5…0 grade;

Sub 1800 m: temperaturi minime: -6…-2 grade; temperaturi maxime: -4 …5 grade (cu cele mai ridicate valori sâmbătă, 04 martie).

Vânt la peste 2000 m: din sector predominant vestic, cu viteze temporare de 30-50 km/h.

Altitudinea izotermei de 0 grade: în scădere, în general între 900-1500 m, cu cele mai ridicate valori în Masivele Făgăraș și Bucegi și cu cele mai scăzute în nordul Carpaților Orientali.

II. CALITATEA APELOR

1. Pe fluviul Dunărea

Nu au fost semnalate evenimente deosebite.

2. Pe râurile interioare

Nu au fost semnalate evenimente deosebite.

3. Pe Marea Neagră

Nu au fost semnalate evenimente deosebite.

III. CALITATEA MEDIULUI

1. În domeniul aerului

Agenţia Naţională pentru Protecţia Mediului informează că, din rezultatele analizelor efectuate pentru data de 02.03.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: CT-7, CJ-4. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

Agenţia pentru Protecţia Mediului Timiş informează despre producerea, în data de 03.03.2023, la ora 07:45, unei poluări accidentale a aerului cu o cantitate de aproximativ 2000 mc de gaze, în zona localităţii Variaș, judeţul Timiş, din cauza unei avarii la colectorul de distribuţie gaze LTS Periam, care aparţine operatorului SC Expert Petroleum SRL. S-a izolat tronsonul de colector avariat şi s-a remediat prin montarea a două şarniere în data de 03.03.2023, la ora 12:10.

Garda Naţională de Mediu - Comisariatul Judeţean Brașov informează despre izbucnirea, în data de 03.03.2023, în jurul orei 17:20, unui incendiu la o hală aparținând societății Remat Brașov SA, pe strada Calea Feldioarei, municipiul Brașov. În interiorul halei se aflau deșeuri de hârtie-carton (deșeuri nepericuloase). Echipa de permanență a G.N.M.-C.J. Brașov s-a deplasat pe teren pentru evaluarea situației.

2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Agenţia Naţională pentru Protecţia Mediului informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 02.03.2023-03.03.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. În municipiul Bucureşti

Nu au fost semnalate evenimente deosebite.

IV. ALIMENTĂRI CU APĂ

Administraţia Bazinală de Apă Prut Bârlad

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

DIRECȚIA COMUNICARE